
	«   Σειρά   διαλέξεων   Ανοικτού   Πανεπιστημίου   Κύπρου  »


	Διάλεξη

του Αναπληρωτή Καθηγητή Πανεπιστημίου Ιωαννίνων,

Ακαδημαϊκού Υπευθύνου στο μεταπτυχιακό πρόγραμμα

Πολιτιστική Πολιτική και Ανάπτυξη του Ανοικτού Πανεπιστημίου Κύπρου

κ. Χρήστου Δερμεντζόπουλου
με θέμα

Συμβολικοί πόλεμοι και πολιτισμική ταυτότητα στην Κύπρο και στην Ελλάδα: 

από την πόλωση στην αυτογνωσία

στο Σπίτι της Κύπρου


Με τη διάλεξη του Αναπληρωτή Καθηγητή του Πανεπιστημίου Ιωαννίνων, Ακαδημαϊκού Υπεύθυνου του μεταπτυχιακού προγράμματος Πολιτιστική Πολιτική και Ανάπτυξη του Ανοικτού Πανεπιστημίου Κύπρου, κ. Χρήστου Δερμεντζόπουλου, ο οποίος μίλησε με θέμα Συμβολικοί πόλεμοι και πολιτισμική ταυτότητα στην Κύπρο και στην Ελλάδα: από την πόλωση στην αυτογνωσία, συνεχίστηκε για τρίτο μήνα, την Τετάρτη 5 Απριλίου 2017, η Σειρά Διαλέξεων Ανοικτού Πανεπιστημίου Κύπρου στο Σπίτι της Κύπρου.

Η «Σειρά» συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος και πραγματοποιείται στο πλαίσιο συνεργασίας και γόνιμης σύμπραξης των τριών φορέων με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο.

Όπως επεσήμανε ο κ. Δερμεντζόπουλος στη διάλεξη του, πολλές φορές στο πρόσφατο παρελθόν, τόσο στην Ελλάδα όσο και στην Κύπρο, γεγονότα που συνδέονται με το πεδίο του πολιτισμού και της κουλτούρας προκαλούν. έντονες διαμάχες στον χώρο της δημόσιας, και όχι μόνο, ιστορίας.
Από τα σχολικά βιβλία ιστορίας έως την προβολή της ταινίας του Γαβρά «Παρθενών» στο νέο Μουσείο της Ακρόπολης στην Ελλάδα και από τη διπλωματική οργή για τη γυμνή Αφροδίτη στα νέα διαβατήρια έως την πρόσφατη διαμάχη για έναν πίνακα ζωγραφικής στο πλαίσιο έκθεσης της πολιτιστικής πρωτεύουσας της Ευρώπης (Πάφος) στην Κύπρο, παρατήρησε ο κ. Δερμντζόπουλος, οι πολιτισμικές συγκρούσεις πολώνονται γύρω από ζητήματα που χαρακτηρίζουν τη σχέση έθνους και ιστορίας και αναδεικνύουν έντονα τους ισχυρούς συμβολισμούς στη συγκρότηση των σύγχρονων πολιτισμικών ταυτοτήτων των δύο χωρών.

Ωστόσο, είπε συμπερασματικά, οι χρήσεις και οι καταχρήσεις της ιστορίας ως βασικής πολιτισμικής πρακτικής στον δημόσιο λόγο και στις συμβολικές συγκρούσεις οδηγούν μονίμως την ελληνική και την κυπριακή κοινωνία στον διχασμό και στην πόλωση χωρίς να διαγράφεται στον ορίζοντα το πέρασμα από το πεδίο της σύγκρουσης στο πεδίο της παρατήρησης και, τέλος, στο πεδίο του αναστοχασμού και της αυτογνωσίας.

Η «Σειρά» συνεχίζεται στο Σπίτι της Κύπρου την Τετάρτη 3 Μαΐου 2017 και ώρα 18:30 με τη διάλεξη του Αναπληρωτή Καθηγητή Αρχαίας Ελληνικής Γραμματείας στο Τμήμα Φιλολογίας του Πανεπιστημίου Πελοποννήσου κ. Βασίλειου Κωνσταντινόπουλου, με θέμα Η Εποχή του Χαλκού στην Ελλάδα και την Ανατολή. Τροία και Τρωική Εκστρατεία με βάση τις τελευταίες ανασκαφές. Μύθος ή Πραγματικότητα;

